Ha meghalsz, letartóztatnak!
II. Erzsébet királynő kedden megtartotta szokásos beszédét a parlamentben, amely alatt senki sem halt meg az unalomtól. Szerencse, mert az törvényellenes lett volna. Elhalálozni a londoni parlamentben ugyanis a törvények szerint bűnnek számít. Ez egyben az egyik legabszurdabbnak tartott ősrégi brit jogszabály - állapította meg a UKTV Gold tévécsatorna felmérése, amelyben négyezer embert kérdeztek meg arról, szerintük melyek a szigetország máig érvényes legelképesztőbb jogszabályai.
Egy másik, kiemelkedően eszementnek tartott törvény engedélyezi a terhes nőknek, hogy a rendőr kalapjába pisiljenek. Liverpoolban nem számít közszeméremsértésnek az, ha a trópusi halbolt dolgozója ledobálja ruhát. De büntetlenül csakis ő teheti ezt meg. Angliában karácsony napján tilos mince pie-t enni, amely egy ünnepi édesség, egyfajta pite, gazdag töltelékkel. A rendeletet még a 17. században adták ki, a puritán Oliver Cromwell idejébe. A megkérdezettek britek majdnem fele bevallotta, hogy ezt az előírást bizony már megszegte. Ezek a törvények esetenként évszázadokkal ezelőttről származnak, de sosem helyezték hatályon kívül őket, így ma is érvényben vannak. A kérdőíven a következő, még hatályos törvények véleményezését kérték a vállalkozó szellemű britektől: - Törvénytelen elhalálozni a Parlamentben. (27 százalék tartotta hülyeségnek) - Árulásnak számít, ha a királyi család valamely tagját ábrázoló bélyeget fejjel lefelé ragasztanak a borítékra (7 %) - Liverpoolban csak az a nő mutatkozhat félmeztelenül, aki trópusi halbolt alkalmazottja (6 %) - Mince pie-t tilos enni karácsonykor (5%) - Skóciában ha valaki bekopog a lakásodba azzal, hogy a vécét szeretné használni, muszáj beengedned (4 %) - Egy terhes nő bárhol könnyíthet magán, akár a rendőr kalapját is választhatja (4 %) - Ha döglött bálnát találnak a brit partokon, az állat feje a királyt, a farka a királynőt illeti (3,5 %) - Törvénytelen nem közölni az adóhatóság emberével azt, amiről nem akarod, hogy tudjon, viszont törvényes elhallgatni előtte azt, amiről nem bánnád, ha tudná (3 %) - Törvénytelen páncélruhában a Parlamentbe lépni (3%) - York városában a városfalakon belül megölhetsz egy skótot, ha nyíl és íj van nála (2 %)